《少湖见怀有诗用韵奉酬》
明代·孙承恩

江海蹉跎客，风尘蹇拙人。未辞簪绂累，终拟菊松邻。

浅薄承嘉会，幽閒称病身。聊将慎出处，敢谓异群伦。

有美词林彦，无瑕廊庙珍。明时徵凤鸟，绝代见麒麟。

化雨覃江介，清风洒俗尘。文山人仰岱，学海士知津。

远荷金声赠，常怀玉树亲。矢心期佩服，此志敢教沦。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。